有客致木綿椅坐爲山齋之用
作者：鄭剛中
朝代：宋

paragraphs: 桃歇冬花蕉葉乾，寒到廣東真是寒。
山齋竹椅冷如水，欲以薦坐無蒲團。
鄰翁未必藉華罽，顧此流落心所憐。
臨溪汲水下藍碧，爲染吉貝包木綿。
長針引線作方衲，軟暖厚薄無一偏。
雖是凝塵少来客，瘦骨整衣身獨便。
領君此意覺温甚，我亦虚坐其敢安。
家世窮愁豈今日，廣文之老先無氈。